ДЭЛЕГАТ IV Усесаюзнага з’езда калгаснікаў і з’езда прафсаюзаў СССР, кавалер ордэнаў Працоўнага Чырвонага Сцяга і Леніна былы трактарыст-машыніст старадарожскай гаспадаркі імя Скварцова і Маёрава Анатоль Паўлавіч ПЕТРУШЭНЯ і на заслужаным адпачынку не адышоў ад грамадскіх спраў. На працягу двух дзесяцігоддзяў ён нязменны стараста невялікай вёскі Крычын, дзе засталося ўсяго васямнаццаць жыхароў. Калгаснікі неаднаразова абіралі перадавога механізатара і яго працавітую жонку Таццяну Іванаўну членамі праўлення. Больш за паўвека моцнаму сямейнаму саюзу Петрушэняў, бацькі якіх загінулі на франтах Вялікай Айчыннай вайны. Чацвярых дзяцей выхавалі і пажанілі Таццяна Іванаўна і Анатоль Паўлавіч. Маюць васьмярых ўнукаў і чатырох праўнукаў. Прасторны светлы дом і акуратна вымашчаны габляванымі дошкамі падворак руплівай сялянскай сям’і больш падобныя на сапраўдны музей народнай творчасці.